Aðalfundur Comité Permanent ( CP ) var haldinn í Brussel dagana 10. og 11. nóvember 2000 . CP , eða Comité Permanent / Standing Committee , fundar að jafnaði tvisvar á ári , að vori og hausti , fyrir utan aðalfund í nóvember ár hvert . Stjórn LÍ fól undirritaðri að vera fulltrúi félagsins hjá CP fyrir rúmu ári og birti Læknablaðið grein um starfsemi samtakanna á síðasta vetri ( Læknablaðið 2000 ; 86 : 445 - 6 ) . Á aðalfundinum nú voru mættir fulltrúar 16 landa af 17 , en írski fulltrúinn var fjarverandi . Samþykkt var að veita tveimur nýjum löndum aukaaðild , en það voru Ungverjaland og Eistland , sem verið hafa áheyrnarfulltrúar um nokkurt skeið . Alllangur tími fór í að ræða lagabreytingar , en þær koma fram í skjali merktu CP / 2000 Rev 3 og er þar um að ræða breytingar bæði á lögum CP ( statutes ) og reglugerð ( rules of procedure ) . Í fyrsta lagi var fellt niður lagaákvæði um að skylt væri að Belgar ættu sæti í fastanefndinni , en slíkt hafði verið í belgískum landslögum um erlend félög síðan 1919 en þeim lögum var breytt 30. júní síðastliðinn . Þá var ákvæði um áheyrnarfulltrúa breytt og munu þeir eftirleiðis eiga aukaaðild að CP ( associate members eða associate associations í stað observers ) . Í þriðja lagi var kveðið nánar á um það hvernig framselja megi atkvæði frá einu aðildarríki til annars . Í reglugerð voru gerðar breytingar til samræmis en að auki tekið til hendinni í vandasömu , langvarandi deilumáli : hvernig fara eigi með hjásetu í atkvæðagreiðslu . Í CP hefur nefnilega gilt sú regla að hjáseta hefur verið reiknuð inn í heildaratkvæðatölu og þurft hefur þrjá fjórðu hluta atkvæða til að samþykkja mál Á þann hátt hafa tillögur fallið hver um aðra þvera á síðustu árum , samanber tillögu CP 2000 / 51 sem sagt var frá í síðustu skýrslu í Læknablaðinu . Þar féllu atkvæði þannig að 12 voru meðmæltir , einn á móti en fjórir sátu hjá . Þá var reiknað út að tillagan hefði fengið 12 atkvæði af 17 en það eru rúm 70% en ekki þrír fjórðu . Eftir breytinguna eru atkvæði með og á móti talin , sömuleiðis hjásetur en þær ekki taldar með lengur . Ofangreind tillaga um að breyta þessu var samþykkt með 12 atkvæðum gegn fjórum og náði því fram að ganga . Mjótt var þó á mununum . Loks átti að greiða atkvæði um hvort lengja ætti kjörtímabil forseta CP úr tveimur í þrjú ár en tillagan var dregin til baka og stendur ákvæðið því óbreytt . Þegar nýir endurskoðendur , PriceWaterhouse -Coopers , fóru að rýna í reikninga CP fyrir árin 1998 og 1999 voru nokkur atriði óljós , einkum vantaði kvittanir vegna ferðakostnaðar stjórnar og túlkaþjónustu á nokkrum stöðum og var því ekki hægt að loka þeim fjárhagsárum . Þetta olli nokkuð miklu uppnámi á fundinum eins og gefur að skilja og urðu langar umræður sem lauk með því að málið verður skoðað nánar og lagt fyrir á ný í apríl á aukaaðalfundi , í tengslum við reglulegan fund þó . Ekki batnaði málið þegar fram kom að í fjárhagsáætlun fyrir 2001 ( CP 2000 / 149 ) var farið fram á hækkun á framlögum um ein 5% milli ára og kom þar meðal annars fram áætlun um að ferðakostnaður stjórnar ykist um 202% milli 2000 og 2001 !!! Þetta á sér án efa þær skýringar að forsetinn býr í Finnlandi og þarf að fara til Brussel aðra hvora viku , en að auki hefur starfsemin aukist verulega , mun meiri samskipti eru við Evrópustofnanir svo sem Evrópuráðið og Evrópuþingið en áður . Þar við bætist að ákveðið var á sínum tíma að skrifstofa samtakanna yrði í Brussel og hefði þar sitt fasta starfslið en starfsemin yrði ekki lengur í heimalandi forsetans . Niðurstaðan aðalfundar varð sú að fjárhagsáætlun stjórnar um 5% hækkun var felld , sömuleiðis tillögur um 4% hækkun og 2,5% hækkun . Þarna var fyrst og fremst um að ræða óánægju með reikninga fyrri ára . Loks var samþykkt samhljóða að halda áfram á grundvelli núverandi fjárhagsáætlunar en að aflað skyldi nægra upplýsinga um fyrri vandamál svo að allt gæti komist á hreint , bæði í augum innri endurskoðenda CP svo og PriceWaterhouse Cooper þannig að hægt væri að ljúka við að afgreiða fjárhagsáætlun ársins 2001 á fundinum í apríl . Formenn undirnefnda gerðu grein fyrir starfi nefndanna frá síðasta aðalfundi ( vinnu sem fram fór á fundum í apríl 2000 og ágúst 2000 en einnig með tölvupósti ) . Mörg mál voru kynnt og nokkrar tillögur voru samþykktar . Hér á eftir verða nokkrar þeirra reifaðar og fylgir númer viðeigandi skjals ef einhver hefur áhuga á að kynna sér efni þeirra nánar : 1 . Í CP 2000 / 148 er komið inn á úrskurð Evrópudómstólsins frá 5. október 2000 sem nam úr gildi Evróputilskipun 98 / 43 um auglýsingar á tóbaki . CP harmar að Evrópusambandið skuli enn á ný seinka því að banna tóbaksauglýsingar innan ESB landanna , en tóbaksreykingar valdi ótímabærum dauða 500.000 manna árlega í Evrópu . CP hvetur Evrópuráðið að senda sem fyrst frá sér nýja tilskipun sem banni tóbaksauglýsingar eins og kostur er en einnig hvetja samtökin ráðherraráð Evrópu og Evrópuþingið til að setja slíka tilskipun í forgang og lögleiða ákvæði þar að lútandi sem allra fyrst . 2 . Í CP 2000 / 088 er fjallað um aðbúnað eiturlyfjaneytenda í fangelsum og var samþykkt ályktun þar sem segir að læknum sem starfi í fangelsum verði að gera kleift að veita föngum , sem háðir eru ávana - og fíkniefnum , góða læknisfræðilega og læknisfélagslega þjónustu ( medical and medico-social ) , þar með talda alla sérfræðimeðferð sem hægt er að veita fíkniefnaneytendum , þar með talda lyfjameðferð . Ekki síst að faglegt sjálfstæði læknisins sé virt , að fangar eigi ávallt aðgang að læknisþjónustu og að læknirinn geti fengið að fylgjast með líðan eiturlyfjasjúklings í fangelsi og fylgt þar með meðferð eftir . Þess vegna þurfi að gera ráð fyrir því þegar heilbrigðisþjónusta er skipulögð í fangelsum að eiturlyfjasjúklingar þurfi sérstaka umsinnu því að þeir séu sjúklingar en ekki einungis fangar . 3 . Í CP 2000 / 167 var samþykkt tillaga um að í tilvikum þegar hægt sé að rekja legionella sýkingar til hótela , sumarleyfisstaða eða annarra staða þar sem fólki gæti stafað hætta af væri siðlaust að koma þeim upplýsingum ekki til almennings hafi sótthreinsun ( decontamination ) dregist . 4 . Í CP 2000 / 157 var samþykkt sameiginleg ályktun CP og PGEU ( lyfjanefnd Evrópusambandsins ) um lyfjaauglýsingar til almennings . Hvatt er til þess að almenningi sé tryggð fræðsla um lyf og aukaverkanir þeirra en auglýsingum og markaðsvæðingu lyfja harðlega mótmælt . Eindregið er lagst gegn því að lyfseðilsskyld lyf séu auglýst eða seld á netinu . 5 . CP 2000 / 156 fjallar um hlutverk lækna í matvælaeftirliti en þetta hefur verið mikið hitamál víða í Evrópu ekki síst vegna díoxíneitrunar og kúariðu og eru læknar flestir á þeirri skoðun að hlutverk þeirra , sem ekki er eins frá einu landi til annars , þurfi að samræma og aukast verulega hvað hollustu matvæla varðar . Lagt hefur verið til að stofnuð verði eins konar Hollustuvernd matvæla í Evrópu ( The European Food Safety Authority ) sem meðal annars á að meta hættur sem stafað geta af matvælum . Læknar þurfa að mati CP að geta unnið sem teymi við slíkar aðstæður , gefið sérfræðilegt álit og tekið þátt í að miðla upplýsingum til almennings . Þess vegna verði að tryggja faglegt og siðferðilegt sjálfstæði lækna og koma því svo fyrir að þeir komi að málum þegar koma þarf áreiðanlegum upplýsingum til neytenda og heilbrigðisstarfsfólks . Kennsla í næringarfræði , fræðsla um hættur sem af matvælum getur stafað svo og hvernig eigi að meðhöndla verði hluti af námi og símenntun evrópskra lækna og loks að tengslum verði komið á milli Hollustuverndar matvæla í Evrópu og nýjustu þekkingu stöðugt miðlað til þeirra lækna sem vinna að þessu verkefni hver á sínum stað . Með CP 2000 / 156 Annexes fylgja svör nokkurra landa við spurningalista um það hvernig málum sé háttað hvað matvælaeftirlit varðar í heimalandinu , hvort einhver sé ábyrgur í stjórnkerfinu og svaraði ég því til fyrir okkar hönd að matvælasvið hjá Hollustuvernd ríkisins bæri þá ábyrgð , starfaði samkvæmt lögum og heyrði undir Umhverfisráðuneytið . Menntunarkröfur eru háskólagráða í fagi sem tengist viðfangsefni deildarinnar ( en ekki er kveðið á um að þar skuli starfa læknir ) . Einnig er talsvert fjallað um sama efni í CP info 42 - 2000 . 6 . Áfram var rætt um lágmarkskröfur ESB til heimilislæknanáms ( samanber meðal annars UEMO 2000 / 133 , UEMO 2000 / 127 og UEMO 2000 / 120 ) . Alllengi hefur verið kveðið á um að það skuli vera að lágmarki tvö ár þótt í mörgum Evrópulöndum sé það mun lengra , samanber fjögur og hálft ár samvkæmt íslenskri reglugerð . UEMO hefur barist fyrir því í ein sex ár að þessu ákvæði yrði breytt í tilskipun 93 / 16 og loks gerðist það á þessu ári að Evrópuþingið lagði þetta til þótt Evrópuráðið hafi enn ekki samþykkt það . Til tíðinda á að draga alveg á næstunni . Fulltrúar frá þeim samtökum sem sitja fundi CP það er að segja AEMH ( samtök sjúkrahúslækna , sem ég veit ekki til að Ísland sé aðili að ) , CIO , FEMS , PWG , UEMO , UEMS og EMSA / FMSA ( en enginn var mættur frá WMA ) sögðu því næst frá starfi sinna félaga og var mér falið að flytja skýrslu UEMO í fjarveru Rogers Chapman frá Bretlandi . Sagði ég þá meðal annars frá samhljóða samþykkt UEMO í október síðastliðnum í tengslum við umræður um miðlægan gagnagrunn á heilbrigðissviði og upplýst samþykki . Nánar er sagt frá þessu í skýrslu um nýafstaðinn UEMO fund eftir Steinunni Jónsdóttur , fulltrúa LÍ hjá UEMO . Næsti reglulegi fundur verður í apríl 2001 í Brussel og verður þá einnig haldinn aukaaðalfundur vegna fjárhagsáætlunar samtakanna eins og að ofan segir auk þess sem kjörinn verður nýr forseti . Ekki er vitað á þessari stundu hverjir gefa kost á sér en Rainer Brettenthaler frá Austurríki , sem nú er einn af varaforsetum CP , er talinn líklegur .